**Predkladacia správa**

Minister zahraničných vecí a európskych záležitostí Slovenskej republiky predkladá na rokovanie vlády Slovenskej republiky materiál s názvom „*Návrh na ratifikáciu Dohody o založení Medzinárodne*j *nadácie EÚ – LAK*“ (ďalej len „dohoda“). Na základe predmetnej dohody sa Slovenská republika stane plnohodnotným členom tejto medzinárodnej organizácie.

Medzinárodná nadácia EÚ-LAK (ďalej len „nadácia EÚ – LAK“) bola založená v roku 2010 ako nástroj EÚ na podporu biregionálneho partnerstva. Jej poslaním je prispieť k posilneniu vzťahov medzi EÚ a Spoločenstvom latinskoamerických a karibských štátov (CELAC) v oblasti budovania občianskej spoločnosti, vzájomného poznávania sa, spolupráce v oblasti vzdelávania, kultúry a hospodárskej spolupráce. Nadácia EÚ - LAK podporuje vzájomný dialóg formou seminárov, konferencií a publikácií, medziregionálnymi programami a organizovaním výmen, podporou štúdií a pod.  Jednotlivé projekty  sú zamerané na  šesť oblastí: vysokoškolské vzdelanie a manažment vedomostí; veda, technológia a inovácie; malé a stredné podniky, zamestnanosť a konkurencieschopnosť; trvalo udržateľný rozvoj a klimatické zmeny; kultúra; rodová rovnosť a podpora mládeže.

V mene Slovenskej republiky Dohodu o založení Medzinárodnej nadácie EÚ-LAK, ktorou sa  predmetná nadácia **zmenila na medzinárodnú organizáciu medzivládneho charakteru založenú podľa medzinárodného práva verejného,** podpísal v Santo Domingu v roku 2016 vtedajší minister zahraničných vecí a európskych záležitostí SR M. Lajčák. V máji 2019 nadobudla dohoda platnosť. Dohodu doteraz ratifikovalo 40 zo 61 členských krajín, z toho 23 členských štátov Európskej únie (vrátane Česka, Poľska a Maďarska). V rovnakej pozícii ako Slovenská republika sa nachádzajú Grécko, Írsko a  Bulharsko. V Grécku a Írsku ratifikačný proces už prebieha.

Súčasný pozorovateľský štatút Slovenskej republiky, bez hlasovacieho práva v Predsedníctve správnej rady nadácie EÚ - LAK, sa po ukončení ratifikácie zmení na plnohodnotné členstvo.

Medzinárodná nadácia EÚ-LAK sídli v Hamburgu a je financovaná z dobrovoľných príspevkov. Rozpočet  organizácie na podporu projektov sa pohybuje v rozmedzí 1-2 mil. eur ročne. Po ukončení ratifikačného procesu sa bude aj od Slovenskej republiky ako člena tejto medzinárodnej organizácie očakávať poskytnutie dobrovoľného finančného príspevku. Vzhľadom na výšku dobrovoľného príspevku krajín porovnateľných so Slovenskou republikou, sa navrhuje poskytnutie finančného príspevku 10,000 eur.

Európska únia má záujem o väčšie zviditeľnenie sa v Latinskej Amerike a Karibiku, najmä v období, keď v tomto regióne už veľmi aktívne pôsobia iní dôležití aktéri medzinárodnej politiky. Ratifikácia dohody zo strany Slovenskej republiky je potvrdením, že sme pevným článkom Európskej únie v širokom spektre jej politík a súčasne ide o pozitívny signál pre krajiny regiónu potvrdzujúci náš záujem o spoluprácu.

Dohoda je medzinárodnou zmluvou v zmysle čl. 7 ods. 4 Ústavy Slovenskej republiky , ktorou vzniká Slovenskej republike členstvo v medzinárodnej organizácii a ktorá zakladá práva alebo povinnosti fyzických osôb alebo právnických osôb. Zároveň je medzinárodnou zmluvou podľa čl. 7 ods. 5 Ústavy Slovenskej republiky, ktorá má prednosť pred zákonmi. Po rokovaní vlády bude predložená na vyslovenie súhlasu Národnej rade Slovenskej republiky a následne na ratifikáciu prezidentke Slovenskej republiky.

Materiál má negatívny vplyv na rozpočet verejnej správy, nezakladá priame vplyvy na podnikateľské prostredie, nemá sociálne vplyvy, vplyv na životné prostredie, na informatizáciu spoločnosti, na služby verejnej správy, ani na manželstvo, rodičovstvo a rodinu.

Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.